Document ID: 32014D0244

POLIITIKA- JA JULGEOLEKUKOMITEE OTSUS ATALANTA/2/2014,
29. aprill 2014,
millega võetakse vastu kolmanda riigi panus Somaalia ranniku lähedal aset leidvate piraatlusjuhtumite ja relvastatud röövimiste tõkestamiseks, ennetamiseks ja ohjamiseks korraldatud Euroopa Liidu sõjalisse operatsiooni (Atalanta) ja millega muudetakse otsust ATLANTA/3/2009
(2014/244/ÜVJP)
POLIITIKA- JA JULGEOLEKUKOMITEE,
võttes arvesse Euroopa Liidu lepingut, eriti selle artikli 38 kolmandat lõiku,
võttes arvesse nõukogu 10. novembri 2008. aasta ühismeedet 2008/851/ÜVJP, mis käsitleb Euroopa Liidu sõjalist operatsiooni Somaalia ranniku lähedal aset leidvate piraatlusjuhtumite ja relvastatud röövimiste tõkestamiseks, ennetamiseks ja ohjamiseks, (1) eriti selle artiklit 10,
võttes arvesse poliitika- ja julgeolekukomitee 21. aprilli 2009. aasta otsust ATLANTA/3/2009 Somaalia ranniku lähedal aset leidvate piraatlusjuhtumite ja relvastatud röövimiste tõkestamiseks, ennetamiseks ja ohjamiseks korraldatud Euroopa Liidu sõjalise operatsiooni (Atalanta) panustajate komitee asutamise kohta (2009/369/ÜVJP (2))
ning arvestades järgmist:
(1)
Ühismeetme 2008/851/ÜVJP artikli 10 lõike 2 kohaselt volitas nõukogu poliitika- ja julgeolekukomiteed tegema asjakohaseid otsuseid kolmandate riikide pakutava panuse vastuvõtmise kohta.
(2)
Tuginedes Uus-Meremaa panust käsitlevale 11. märtsi 2014. aasta soovitusele ELi operatsiooni ülema poolt ning Euroopa Liidu Sõjalise Komitee 25. märtsi 2014. aasta nõuandele tuleks Uus-Meremaa panus vastu võtta.
(3)
Seetõttu tuleks poliitika- ja julgeolekukomitee otsust ATLANTA/3/2009 muuta, et välja jätta lisa, kus on esitatud kolmandate riikide nimekiri, kelle panused on vastu võetud.
(4)
Kooskõlas Euroopa Liidu lepingule ja Euroopa Liidu toimimise lepingule lisatud protokolli nr 22 (Taani seisukoha kohta) artikliga 5 ei osale Taani liidu kaitsepoliitilise tähendusega otsuste ja meetmete väljatöötamises ning rakendamises,
ON VASTU VÕTNUD KÄESOLEVA OTSUSE:
Artikkel 1
1. Uus-Meremaa pakutav panus Somaalia ranniku lähedal aset leidvate piraatlusjuhtumite ja relvastatud röövimiste tõkestamiseks, ennetamiseks ja ohjamiseks korraldatud Euroopa Liidu sõjalisse operatsiooni (Atalanta) võetakse vastu ning seda peetakse märkimisväärseks.
2. Uus-Meremaa on vabastatud rahalise osaluse maksmisest Atalanta eelarvesse.
Artikkel 2
Poliitika- ja julgeolekukomitee otsust ATLANTA/3/2009 muudetakse järgmiselt:
1)
artikli 2 lõike 1 teises taandes jäetakse välja sõnad „lisas nimetatud”;
2)
lisa jäetakse välja.
Artikkel 3
Käesolev otsus jõustub selle vastuvõtmise kuupäeval.
Brüssel, 29. aprill 2014

Labels: 18
15
5
11